ผู้ว่าราชการจังหวัดน่าน ลงพื้นที่อำเภอบ่อเกลือ ดูแลเยียวยา สภาพจิตใจแก่ผู้ประสบภัย
นายไพศาล วิมลรัตน์ ผู้ว่าราชการจังหวัดน่าน คณะเหล่ากาชาดจังหวัดน่าน และเจ้าหน้าที่อีกหลายหน่วยงาน ลงพื้นที่ศูนย์พักพิงชั่วคราว โรงเรียนสว้า ตำบลดงพญา อำเภอบ่อเกลือ จังหวัดน่าน นำสิ่งของพระราชทาน เครื่องอุปโภคบริโภค น้ำดื่ม ข้าวสารอาหารแห้ง แจกจ่ายแก่ผู้ประสบภัยในเบื้องต้น หลายหน่วยงานได้สนับสนุนเครื่องผลิตน้ำประปา เครื่องปั่นไฟ และอุปกรณ์ส่องสว่างเคลื่อนที่ ช่วยเหลือผู้ประสบภัย  

นอกจากนี้ ประชาชนจิตอาสาได้ตั้งโรงครัวประกอบอาหารเลี้ยงราษฎร กว่า 200 คน จำนวน 61 หลังคาเรือน โดยมีทีมแพทย์ พยาบาล โรงพยาบาลน่าน โรงพยาบาลค่ายสุริยพงษ์ โรงพยาบาลส่งเสริมสุขภาพตำบล อสม. เข้าไปดูแลเยียวยาจิตใจแก่ญาติพี่น้องที่สูญเสีย และประชาชนที่ได้รับความเดือดร้อนจากอุทกภัยครั้งนี้
  
ทั้งนี้ ในพื้นที่ยังคงเป็นพื้นที่เสี่ยงจากน้ำป่าและดินโคลน ทางเจ้าหน้าที่ศูนย์อำนวยการบรรเทาสาธารณภัยจังหวัดน่าน นำกำลังขึ้นตรวจสอบสภาพดินบนภูเขาจุดที่เกิดเหตุ พบว่าพื้นดินมีรอยแยกอยู่หลายจุด และมีฝนตกลงมาต่อเนื่อง ขณะที่ เส้นทางถนนทางหลวง ทางไปอำเภอบ่อเกลือ หลายจุดมีดินสไลด์ทับถนน อีกทั้ง ต้นไม้หักโค่น และบางจุดมีน้ำไหลปนลงมากับน้ำที่อยู่บนภูเขา 

อีกทั้ง เส้นทางไปบ้านยอดดอย ตำบลบ่อเกลือใต้ มีการปิดการจราจรไปก่อนเพื่อความปลอดภัย ทางการไฟฟ้าสาขาอำเภอปัว ได้ทำการงดจ่ายกระแสไฟฟ้า บริเวณตั้งแต่บ้านนาแลตำบลภูคาบางส่วน อุทยานแห่งชาติดอยภูคาไปจนถึงบ้านน้ำแพะ เนื่องจากมีต้นไม้ล้มพาดสายไฟฟ้า ขอให้แจ้งประชาชนงดใช้เส้นทางดังกล่าว ให้ไปใช้เส้นทางสายอำเภอสันติสุขแทน จนกว่าสถานการณ์จะคลี่คลาย